b'\n_START_ARTICLE_\nProjekt To\xc5\xa1ka\n_START_PARAGRAPH_\nProjekt To\xc5\xa1ka ali projekt Nove doline je sistem kanalov v gradnji, po katerem se bo pretakala voda iz umetnega Naserjevega jezera, ki je nastalo za Asuanskim jezom v Zahodno pu\xc5\xa1\xc4\x8davo Egipta (del Sahare), kjer se bo uporabljala za namakanje kmetijskih povr\xc5\xa1in. Egip\xc4\x8danska vlada je projekt za\xc4\x8dela izvajati leta 1997, da bi pove\xc4\x8dala kmetijske povr\xc5\xa1ine, ustvarila nova delovna mesta in prebivali\xc5\xa1\xc4\x8da za hitro rasto\xc4\x8do populacijo._NEWLINE_Kanal se za\xc4\x8dne 8 kilometrov severno od zaliva To\xc5\xa1ka (Khor) na Naserjevem jezeru. Kon\xc4\x8dna dol\xc5\xbeina kanala bo 310 km, trenutno mu manjka \xc5\xa1e 60 km do oaze Baris (april 2012). \xc4\x8crpalna postaja Mubarak, ki \xc4\x8drpa vodo iz Naserjevega jezera, je glavni del projekta in so jo odprli leta 2005. Kon\xc4\x8dni cilj je spremeniti 2340 km\xc2\xb2 pu\xc5\xa1\xc4\x8dave v kmetijske povr\xc5\xa1ine do leta 2020. Obmo\xc4\x8dje, poimenovano Nova dolina, naj bi imelo 3 milijone prebivalcev in bo pove\xc4\x8dalo kmetijske povr\xc5\xa1ine Egipta za 10%, vendar za zdaj ne ka\xc5\xbee, da bodo zastavljeni cilji dose\xc5\xbeeni._NEWLINE_Glavni tehni\xc4\x8dni problem je velika slanost zahodne pu\xc5\xa1\xc4\x8dave Egipta. V regiji so vodonosniki, v katerih se zadr\xc5\xbeuje pitna podtalnica. Ob pretiranem namakanju se sol v zgornjih plasteh raztopi in ponikne do podtalnice. Dodatna te\xc5\xbeava je glinena prst na povr\xc5\xa1ini, ki ote\xc5\xbeuje premikanje namakalnih naprav.'